Ion Sporici, șoferul gorjean care, în decembrie 2022, a ucis o familie de spanioli într-un accident rutier petrecut la Sibiu, a fost condamnat, la fond, la 20 de ani de închisoare în regim de detenție, fiind găsit vinovat pentru omor calificat. La Curtea de Apel Alba Iulia sentința a fost schimbată, o data cu schimbarea încadrări juridice a faptei. Autorul accidentului din județul Sibiu, a fost condamnat marți la 10 ani închisoare. Instanța a schimbat încadrarea juridică dată faptei, din omor calificat în ucidere din culpă.
Unul dintre cele mai tragice accidente rutiere de pe drumurile României s-a produs pe DN1, la Hula Bradului, pe șoseaua care leagă Sibiul de Brașov, pe 4 decembrie 2022. O întreagă familie de spanioli din Insulele Canare și-a găsit sfârșitul din cauza unui șofer român care a intrat pe contrasens, într-o curbă, pe linie continuă, pentru o depășire neregulamentară.
Pepe, Mari Carmen, Alicia și Cristina Rodriguez și-au pierdut viața în urma cumplitului accident care a avut loc în zona Hula Bradului, județul Sibiu. Este "o tragedie pe care nu o vom depăși niciodată și cu care, de acum înainte, trebuie să învățăm să trăim", a transmis, atunci, familia celor patru.
La instanța de fond, Tribunalul Sibiu, șoferul vinovat, un bărbat din Gorj, de 63 de ani la data producerii accidentului, a fost condamnat la 20 ani închisoare, iar firma de asigurări era obligată la achitarea unor daune totale de 850.000 de euro rudelor victimelor.
Prin decizia definitivă dată însă marți, cuantumul total al daunelor morale a fost redus la circa 430.000 de euro. Instanța a admis apelurile declarate de inculpatul Sporici Ion, de cele nouă părţi civile, cetăţeni spanioli, şi de partea responsabilă civilmente SC Generali România Asigurare Reasigurare SA împotriva sentinţei pronunţată de Tribunalul Sibiu în 8 septembrie 2023.
Pronunţând o nouă hotărâre, instanţa din Alba a schimbat încadrarea juridică dată faptei prin actul de sesizare, din infracţiunea de omor calificat în cea de ucidere din culpă, condamnând inculpatul la pedeapsa de 10 ani închisoare, din care se scade durata reţinerii şi arestării preventive din data de 07.12.2022 până în data de 19.03.2024.
Curtea de Apel Alba Iulia a admis în parte acţiunile civile formulate de cei nouă cetățeni spanioli, obligând partea responsabilă civilmente la repararea prejudiciului produs. Valoarea totală a daunelor morale este de 432.500 de euro, echivalentul în lei de la data plăţii efective.